ኢትዮጵያን የአለም ንግድ ድርጅት አባል ለማድረግ እየተሰራ ነው
– ኢትዮጵያን የአለም ንግድ ድርጅት አባል ለማድረግ የተጀመሩ ስራዎችን አጠናክሮ ለመቀጠል የተለያዩ ተግባራት እየተከናወኑ መሆኑን የንግድ ሚኒስቴር ገለፀ።የአለም ንግድ ድርጅት አባል ለመሆን የተጀመረውን ድርድር አጠናክሮ ለመቀጠል በእቃዎች ረገድ የኤክስፖርት ታክስና የኤሌክትሮኒክ ንግድ መብት ሁኔታዎችን ከአለም ንግድ ድርጅት ህጎችና ግዴታዎች ጋር እንዲጣጣሙ ጥናቶች ተከናውነዋል።ጥናቶቹ በዋጋ ቁጥጥር ስርአት፣ በገቢ ምርቶች ላይ ብቻ ስለሚጣሉ ሌሎች ቀረጦች፣ ለሚሰጡ አገልግሎቶች የሚከፈሉ ክፍያዎች ያተኮሩ ናቸው፡፡እንዲሁም የውጭ ምንዛሬ ሁኔታ ክፍያ ሰርአት፣ በመንግሰት የንግድ ድርጅትና በውጭ ንግድ ላይ በሚጣሉ ሌሎች ታክሶችና ክፍያዎች ላይ የተደረጉ ጥናቶች እንደሆኑ በቅርቡ ሚኒስቴር መስሪያቤቱ ለተወካዮች ምክር ቤት ባቀረበው ሪፖርት አመልክቷል። በተጨማሪም ድርድሩን የሚያግዙ የአውሮፓ ኢንቨስትመንት ድጋፍና የአለም ንግድ ድርጀት ፕሮጀክቶች ፀድቀው ወደ ተግባር መግባት ተጀምሯል።አዲስ የሚወጡ የጥሬ ቆዳና ሌጦ ግብይት፣ የቁም እንስሳት ግብይት አዋጆች እንዲሁም አዲሱ የኢንቨስትመንት አዋጅ ከአለም ንግድ ድርጅት ህጎች ጋር እንዲጣጣሙ መደረጋቸው የጥረቱ አንድ አካል ነው።ኢትዮጵያ የአለም ንግድ ድርጅት አባል ለመሆን ጥያቄ ያቀረበችው እንደ አውሮፓውያን አቆጣጠር 2003 መሆኑ ኢዜአ በዘገባው አስታውሷል።